b'\n_START_ARTICLE_\nTarptautiniai jaunimo debatai\n_START_PARAGRAPH_\nJugend debattiert international (Tarptautiniai jaunimo debatai \xe2\x80\x93 Vidurio ir Ryt\xc5\xb3 Europos \xc5\xa1ali\xc5\xb3 konkursas) \xe2\x80\x93 moksleiviams skirtas konkursas, vykstantis vokie\xc4\x8di\xc5\xb3 kalba septyniose Vidurio ir Ryt\xc5\xb3 Europos \xc5\xa1alyse: Estijoje, Latvijoje, Lietuvoje, Lenkijoje, Rusijoje (Maskvoje ir Sankt Peterburge), \xc4\x8cekijoje, Ukrainoje ir Vengrijoje._NEWLINE_Projekt\xc4\x85 organizuoja Goethe\xe2\x80\x98s institutas, fondas \xe2\x80\x9eErinnerung, Verantwortung und Zukunft\xe2\x80\x9c, Hertie fondas ir Centrin\xc4\x97 u\xc5\xbesienio \xc5\xa1vietimo sistemos valdyba (ZfA). Kiekvienoje \xc5\xa1alyje projekt\xc4\x85 remia vietin\xc4\x97s institucijos: Lenkijos-Vokietijos bendradarbiavimo fondas, \xc4\x8cekijos-Vokietijos Ateities fondas, o Lietuvoje \xe2\x80\x93 mokini\xc5\xb3 informavimo ir technin\xc4\x97s k\xc5\xabrybos centras._NEWLINE_Tarptautiniai jaunimo debatai yra kol kas vienintelis toks \xc5\xbeod\xc5\xbeiu vykstantis tarptautinis moksleivi\xc5\xb3 konkursas vokie\xc4\x8di\xc5\xb3 kalba. Konkursas skatina jaunuolius i\xc5\xa1 Vidurio ir Ryt\xc5\xb3 Europos \xc5\xa1ali\xc5\xb3 mokytis kompetentingai ir \xc4\xaftikinamai i\xc5\xa1sakyti bei apginti savo nuomon\xc4\x99 bei pa\xc5\xbei\xc5\xabras. Dalyvavimas debatuose suteikia moksleiviams prog\xc4\x85 pagerinti savo vokie\xc4\x8di\xc5\xb3 kalbos \xc5\xbeinias. O geb\xc4\x97jimas diskutuoti ne tik pagilina kalbos \xc5\xbeinias, bet ir ugdo jaunuoli\xc5\xb3 demokratijos supratim\xc4\x85. Projektas sudaro jaunuoliams s\xc4\x85lygas \xc4\xafgyti politines bei socialines kompetencijas ir lavina j\xc5\xb3 geb\xc4\x97jim\xc4\x85 diskutuoti bei spr\xc4\x99sti konfliktus, taigi ne tik moko demokratijos, bet ir ugdo jaunus tarptautinio elito atstovus bei b\xc5\xabsimus visuomen\xc4\x97s lyderius._NEWLINE_Konkursas vyksta debat\xc5\xb3 forma, kuri\xc5\xb3 metu moksleiviai i\xc5\xa1sako savo nuomon\xc4\x99 \xc4\xafvairiais su mokyklos kasdienybe, pamatin\xc4\x97mis \xc5\xbemogaus teis\xc4\x97mis, \xc5\xbemonijos istorija (ypa\xc4\x8d akcentuojant istorinius teisi\xc5\xb3 pa\xc5\xbeeidimus) ir Europa susijusiais klausimais._NEWLINE_Konkurse gali dalyvauti 10-12 klasi\xc5\xb3 moksleiviai, kuri\xc5\xb3 vokie\xc4\x8di\xc5\xb3 kalbos \xc5\xbeinios pagal \xe2\x80\x9eBendruosius Europos kalb\xc5\xb3 mokymo, mokymosi ir vertinimo metmenis\xe2\x80\x9c atitinka ne \xc5\xbeemesn\xc4\xaf nei B2 lygmen\xc4\xaf.\n_START_SECTION_\nKonkursas\n_START_PARAGRAPH_\n2015 - 2016 mokslo metais konkurse Tarptautiniai jaunimo debatai dalyvauja vir\xc5\xa1 2300 moksleivi\xc5\xb3 i\xc5\xa1 daugiau nei 157 mokykl\xc5\xb3, kuriose projektas integruojamas \xc4\xaf vokie\xc4\x8di\xc5\xb3 kalbos pamokas. Specialiai paruo\xc5\xa1ti mokytojai moko moksleivius debatavimo meno ir organizuoja mokomuosius debatus. Geriausiai pasirod\xc4\x99 moksleiviai v\xc4\x97liau var\xc5\xbeosi tarpusavyje mokykliniuose ir tarpmokykliniuose debatuose, v\xc4\x97liau nacionaliniame konkurso ture ir galiausiai tarptautiniame finale, kuriame dalyvauja pirmos ir antros vietos Vokietijos \xe2\x80\x9eJaunimo debat\xc5\xb3\xe2\x80\x9c bei kit\xc5\xb3 Vidurio ir Ryt\xc5\xb3 Europos \xc5\xa1ali\xc5\xb3 nacionalini\xc5\xb3 final\xc5\xb3 nugal\xc4\x97tojai.\n_START_SECTION_\nDebat\xc5\xb3 eiga ir vertinimas\n_START_PARAGRAPH_\nDebatai vyksta vokie\xc4\x8di\xc5\xb3 kalba, j\xc5\xb3 trukm\xc4\x97 \xe2\x80\x93 24 minut\xc4\x97s. Debat\xc5\xb3 metu keturi moksleiviai, du prie\xc5\xa1 ir du u\xc5\xbe, diskutuoja aktualiais visuomen\xc4\x97s ir politikos klausimais, pvz., Ar Turkija turi b\xc5\xabti priimta \xc4\xaf Europos S\xc4\x85jung\xc4\x85?. Debat\xc5\xb3 eiga yra grie\xc5\xbetai apibr\xc4\x97\xc5\xbeta: prad\xc5\xbeioje kiekvienam dalyviui suteikiamos dvi minut\xc4\x97s, kuri\xc5\xb3 metu jis gali netrukdomas pareik\xc5\xa1ti savo nuomon\xc4\x99 ir i\xc5\xa1sakyti argumentus, po to seka 12-kos minu\xc4\x8di\xc5\xb3 laisvas pokalbis, t. y. \xe2\x80\x9egin\xc4\x8do faz\xc4\x97\xe2\x80\x9c, ir pabaigoje kiekvienam dalyviui suteikiama dar po minut\xc4\x99 baigiamajam \xc5\xbeod\xc5\xbeiui. Jokio ved\xc4\x97jo debatuose n\xc4\x97ra. Moksleiviai i\xc5\xa1sako savo nuomon\xc4\x99 \xc4\xafvairiais su mokyklos kasdienybe, pamatin\xc4\x97mis \xc5\xbemogaus teis\xc4\x97mis, \xc5\xbemonijos istorija (ypa\xc4\x8d akcentuojant istorinius teisi\xc5\xb3 pa\xc5\xbeeidimus) ir Europa susijusiais klausimais._NEWLINE_Debat\xc5\xb3 dalyvius vertina trij\xc5\xb3-penki\xc5\xb3 nari\xc5\xb3 komisija. Komisija moksleivius vertina ta\xc5\xa1kais. Dalyvi\xc5\xb3 geb\xc4\x97jimai vertinami pagal keturis kriterijus: dalykines \xc5\xbeinias, i\xc5\xa1kalb\xc4\x85, geb\xc4\x97jim\xc4\x85 vesti pokalb\xc4\xaf ir geb\xc4\x97jim\xc4\x85 \xc4\xaftikinti pa\xc5\xa1nekov\xc4\x85. Moksleivi\xc5\xb3 vokie\xc4\x8di\xc5\xb3 kalbos \xc5\xbeinios atskirai nevertinamos.'